钦定古今图书集成/明伦汇编/闺媛典/第202卷 > 袁引妻赵氏
## 钦定古今图书集成/明伦汇编/闺媛典/第202卷 > 袁引妻赵氏

按《丰县志》：赵氏，处士袁引妻。引亡，氏绝粒誓必死，诸
姒环泣慰劝曰：“若必死而弃二孤，设夫子目不瞑，怨
若地下，奈何？”氏闻，稍稍进汤粥，拮据葬引。先是引诸
昆皆先引没，遭季世荒乱，横征徭役，人谓袁氏殆不
可支。氏多才智，教二子，应之裕如也。二子长本植，力
农桑；次本厚，读书为诸生，有骐骥千里之目。一日，氏
寝疾不起，二子跪进饮食。氏挥泪曰：“汝曹幸成立，我
从汝父游矣。”言讫，大恸而绝。氏没三十馀年，植厚尚
同居，友爱日笃。